Врз основа на член 109 став 1 и 2 од Законот за општата управна постапка (“Службен весник на Република Македонија“ бр. 124/2015), а согласно член 27 и член 34 став 1 од Законот за слободен пристап до информации од јавен карактер (“Службен весник на Република Северна Македонија“ бр. 101/2019) и согласно одредбите на Упатството за спроведување на Законот за слободен пристап до информации од јавен карактер (“Службен весник на Република Северна Македонија“ бр.60/20), постапувајќи по Жалбата изјавена од З. Л. од Скопје, поднесена против Решението на Државната комиисија за одлучување во управна постапка и постапка од работен однос во втор степен, Директорот на Агенцијата за заштита на правото на слободен пристап до информациите од јавен карактер го донесе следното

**Р Е Ш Е Н И Е**

1. Жалбата од З. Л. од Скопје, поднесена против Решението на Државната комиисија за одлучување во управна постапка и постапка од работен однос во втор степен бр.1005-386/4 од 29.04.2022 година, заведена во архивата на Агенцијата за заштита на правото на слободен пристап до информации од јавен карактер под бр. 08-157 на 13.05.2022 година **СЕ ОТФРЛА како недопуштена**.
2. Решението на Имателот на информации бр.1005-386/4 од 29.04.2022 година **СЕ ПОТВРДУВА.**

**О Б Р А З Л О Ж Е Н И Е**

На 14.04.2022 година, З. Л. од Скопје поднела Барање за пристап до информации од јавен карактер до Државната комиисија за одлучување во управна постапка и постапка од работен однос во втор степен, заведено во Државната комисија под бр.05-386/1 со кое побарала во писмена форма да и се достави следната информација:

„Решението со бр.РО број 0109-117 од 14 јуни 2012 год е донесено по нарачка на криминалната банда што ја открив со кривични дела или вистина е ненавремено поднесен Приговорот со бр.235-7086/2 од 23.02.2012.“

На 27.04.2022 година З. Л. од Скопје до Државната комиисија за одлучување во управна постапка и постапка од работен однос во втор степен поднела повторно Барање со кое бара „одговор на Моето барање од 14.04.2022 година“.

Постапувајќи по предметното Барање, Имателот на информации до Барателот доставил Решение за одбивање на барањето бр.1005-386/4 од 29.04.2022 година. Во Решението е наведено дека: „На 14.04.2022 година од страна на лицето Зорица Лазаревска до Државната комисија доставено е Барање за пристап до информации од јавен карактер со наш број 1105-386/1, во кое е наведено дека барателот бара да му се достави примерок од Решение со број....Постапувајќи по поднесеното барање, Државната комисија до подносителот достави Известување со број 1005-386/2 од 20.04.2022 г. Во истото е наведено дека во конкретниот случај не се работи за барање од јавен карактер и по истото не може да се постапува согласно одредбите од Законот за слободен пристап до информации од јавен карактер. Меѓу другото во Известувањето е наведено дека се работи за барање од личен карактер и поради тоа подносителот е упатен во овој случај да се обрати со писмен поднесок до Државната комисија. Постапувајќи по Барањето од 27.04.2022 година Државната комисија донесе одлука истото да го одбие како неосновано од причина што во конкретниот случај не се работи за барање од јавен карактер.“

Незадоволна од наведеното Решение, Барателот поднесе Жалба до Агенцијата, заведена во Агенцијата под бр. 08-157 од 13.05.2022 година.

Агенцијата за заштита на правото на слободен пристап до информации од јавен карактер, постапувајќи по наведената Жалба, **истата ја отфрли како недопуштена**, **Решението на Имателот на информации го потврди,** поради следното:

Агенцијата за заштита на правото на слободен пристап до информациите од јавен карактер, решавајќи по жалбата на Барателот на информацијата, утврди дека Барањето на Барателот, поднесено до Имателот на информации на 14.04.2022 година и повторното барање од 27.04.2022 година не претставуваат барања за пристап до информации од јавен карактер, туку се барања од личен интерес, односно барања од надлежност на Имателот на информации.

Во конкретниот случај, Имателот на информации правилно постапил по Барањето на Барателот со тоа што утврдил дека бараната информација е од личен карактер и донел правилно и законско решение.

Согласно член 26 од Законот за слободен пристап до информации од јавен карактер „Право на правна заштита во согласност со овој закон има барателот кој поднел барање за пристап до информација согласно членот 12 став (1) од овој закон“. Во конкретниот случај е поднесено барање од надлежноста, бидејќи се бара информација од личен интерес, а не се бара информација од јавен карактер согласно Законот за слободен пристап до информации од јавен карактер.

Согласно погоренаведеното, Агенцијата му укажува на жалителот дека своите права и приватни (лични) интереси може и треба да ги остварува пред се согласно материјалните закони кои ја регулираат соодветната материја во предметите во кои тој се јавува како странка и правната заштита може да ја бара согласно тие закони.

Согласно погоре наведеното, Агенцијата за заштита на правото на слободен пристап до информации од јавен карактер одлучи како во диспозитивот на ова Решение.

Ова Решение е конечно во управната постапка и против истото не може да се поднесе жалба.

**ПРАВНА ПОУКА:** Против ова Решение може да се поведе управен спор пред Управниот суд во рок од 30 дена од денот на неговото доставување.

|  |  |  |
| --- | --- | --- |
|  |  | **Директор**  **Пламенка Бојчева** |